VEGA og Live Nation præsenterer

**Slaves – svedgaranti og en røvfuld punk-rock**

*Lille VEGA ligger tirsdag den 9. oktober scene til punk-rockravage, når Slaves slipper deres nye numre løs i circle-pitten.*

Punk-duoen Slaves bankede for alvor støvet af festivalgæster til dette års Roskilde Festival. Speederen var smadret helt i bund, da de åbnede Pavillion-scenen og blev kun sluppet, så de kunne få vejret igen mellem numrene. Selvom de kun er to på scenen, er Isaac Holman (trommer, vokal) og Laurie Vincent (guitar, vokaler) en musikalsk rambuk i stormløb mod dine øregange.

Isaac Holman betjener sine trommer stående og ligner mest af alt en aggressiv marathon-løber, vis omkvæd er målstregen. Vokaler bliver råbt og skreget afsted, mens Laurie Vincent tonser fingrene udover guitarstrengene.

Den 17. august følger Slaves op på to roste fuldlængde album med den tredje i rækken, der får navnet *Acts of Fear and Love.* De to første singler ”Cut And Run” og ”Chokehold” lover godt for albummet og eksemplificerer præmissen for meget af duoens musik. Masser af selvironi. Der bliver danset grimt i 80’er outfits og taget pis på musikindustrien.   
  
Som i dagene optil udgivelsen af ”Chokehold”, hvor bandet posted på deres sociale medier, at de ville gå i opløsning. I virkeligheden var de blot i gang med at iscenesætte historien til den tilhørende ”Chokehold”- video. Heri har Isaac Holman fået en ny gloværdig dansekarriere, og Laurie Vincent er derfor nødt til at finde en ny trommeslager. Dave Rowntree fra Blur er forbi øvelokalet til en audition sammen med blandt andre Ben Thatcher fra Royal Blood.

Royal Blood deler også producer med Slaves i form af Jolyon Thomas, der stod bag duoens debutalbum, *Are You Satisfied*. 2016-Albummet *Take Control* havde Mike D fra the Beastie Boys bag knapperne og som gæstestjerne på singlen ”Consume Or Be Consumed”.

**Fakta om koncerten:**  
Slaves (UK)   
Tirsdag den 9. oktober kl. 21:00  
Lille VEGA, Enghavevej 40, 1674 Kbh. V  
160 kr. + gebyr  
Billetsalget starter fredag den 10. august via VEGAs hjemmeside, livenation.dk og Ticketmaster.